Joakim Mæhle
Joakim Mæhle er en dansk fodboldspiller, der spiller for den tyske Bundesligaklub Vfl Wolfsburg, som han skrev kontrakt med i august 2023. Han har endvidere spillet 37 landskampe og scoret 9 mål for Danmark (pr. 16. juni 2023).
Joakim Mæhle begyndte at spille fodbold i Østervrå IF og IF Skjold Søby, inden turen gik til Aab. Her debuterede han i Superligaen i august 2016. Efter 24 kampe for Aab blev Mæhle i 2017 solgt til den belgiske klub Genk. Med Genk vandt han det belgiske mesterskab i 2019, inden han i 2021 fortsatte karrieren i den italienske Serie A-klub Atalanta. I august 2023 skiftede Joakim Mæhle til VfL Wolfsburg, hvor han blev klubkammerater med landsholdskollegaen Jonas Wind.
Efter syv kampe på U21-landsholdet debuterede Joakim Mæhle på A-landsholdet den 5. september 2020 i en Nations League-kamp mod Belgien. Mæhle deltog i EM-slutrunden i 2021 (udsat fra 2020 pga. coronapandemien), hvor han scorede mod både Rusland i gruppespillet og mod Wales i ottendedelsfinalen. I kvalifikationsturneringen til VM 2022 fortsatte den løbestærke forsvarsspiller med at score mål. Med i alt fem mål blev han således Danmarks topscorer sammen med Andreas Skov Olsen. Ved selve slutrunden, hvor Danmark blev slået ud allerede efter gruppespillet, spillede han alle Danmarks tre kampe.